Օգոստինոս Սեքուլեան

Օգոստինոս Սեքուլեան (19 Սեպտեմբեր, 1921, Կէորկենի, Ռումանիա (Թրանսիլվանիա)  - 19 Յուլիս, 2014, Լոս Անճելէս, Ա․Մ․Ն․), հոգեւորական, աստուածաբան, գրագէտ, տոմարաբան։

 Կենսագրական գիծեր 
Օգոստինոս Սեքուլեան ծնած է 19 Սեպտեմբեր 1921-ին Աւստրոհունգարիոյ (այժմ Ռումանիա) Կէորկենի քաղաքը։ Նախնական կրթութիւնը ստացած է տեղական դպրոցին մէջ։ 1931-ին, Վիեննա մեկնած է եւ յաճախած է Մխիթարեան միաբանութեան Կղերանոցը: Կուսակրօն քահանայ ձեռնադրուած է 1944-ին։ Ուսումը շարունակած է Վիենայի պետական համալսարանը, ուր աստուածաբանութիւն եւ մանկավարժութիւն ուսանած է։ Ան տիրապետած է հին յունարէնի, լատիներէնի, եբրայերէնի, ասորերէնի եւ գրաբարին, ինչպէս նաեւ գերմաներէնի, հայերէնի, հուգարերէնի եւ ֆրանսերէնի։

 Վարած պաշտօններ 
Վիեննայի վանքի Գրադարանին, Մատենադարանին, Թանգարանին եւ Դիւանատան պատասխանատու՝ 1946-1957, 1968-1982 եւ 1986-1992։

Հազմիէի (Լիբանան) Մխիթարեան վարժարանի փոխ տնօրէն՝ 1957-1961 եւ տնօրէն՝ 1961-1968։ Իսկ 1972-1978 ան պատասխանատու է Հազմիէի Մխիթարեան Ժառանգաւորներուն։

1968-1992 Մխիթարեան Միաբանութեան ընդհանուր վարչութեան անդամ է։ Որպէս ընդհանուր գործակալ՝ 1968-1982 եւ 1988-1992 ան ստանցնած է վանքի գլխաւոր եկամուտին՝ «Mechitharine Liqueur»-ի արտադրութեան վերակացութիւնը։

1977-1983 եւ 1988-1993 վանքին տպարանին տնօրէնն է եւ «Հանդէս Ամսօրեայ»ի խմբագիրը։

1984-1988 եղած է փոխ-տնօրէն Մխիթարեան հայրերու վարժարանին, Լա Քրեսենթա-Թահանկա (Քալիֆորնիա, ԱՄՆ):

1989-1992 եղած է վերակացու Վիեննայի Մխիթարեան Ժառանգաւորացի։

1990-1992, եղած է Պուտափեշտի հայերուն հոգեւոր հովիւը։

1992-2009 եղած է տնօրէն Մխիթարեան հայրերու վարժարանին, Լա Քրեսենթա-Թահանկա (Քալիֆորնիա, ԱՄՆ):

 Հրատարակութիւններ 

 1949 Նոր կտակարանի գիրքերուն կարգը հայոց քով,
 1971 Վիեննայի Մխիթարեան Թանգարանի՝ Կոստանդին Գ.էն մինչեւ Լեւոն Ը.ի դրամները,
 1982 Վիեննայի Մխիթարեան Թանգարանի՝ Հեթում Բ., Լեւոն Գ. եւ Աւշինի դրամները,
 1983 Վիեննայի Մխիթարեան Մատենադարանի հայերէն ձեռագիրներու ցուցակ, Գ. հատոր,
 1987 Աշխարհաբար Սաղմոսարան,
 1987 Հանդէս Ամսօրեայի 100 տարուան մատենագիտական ցուցակ։

Նաեւ հեղինակն է բազմաթիւ բանասիրական, դրամաբանական, ծիսաբանական եւ տոմարաբանական յօդուածներու, որոնց մեծ մասը «Հանդէս Ամսօրեայ»ին մէջ հրատարակուած է: Եղած է առաջինը որ ապացուցած է, թէ հայ Կիլիկիան դրամահատութեան արքայական փողերանոց ունեցած է ոչ միայն Սիս ու Տարսոն քաղաքները, այլ նաեւ վաճառաշահ Այաս նաւահանգիստ քաղաքը:

 Վախճան 
Սրբոց Առաքելոց տօնին՝ 19 Յուլիս 2014ին, Լոս Անճելէսի մէջ, 92 տարեկան հասակին իր աչքերը կը փակէ։ Թաղման կարգը տեղի կ՛ունենայ Շաբաթ 26 Յուլիս 2014-ին Կլէնտէյլի Լոս Անճըլես Սուրբ Գրիգոր Լուսաւորիչ Հայ Կաթողիկէ Եկեղեցւոյ մէջ։

Մաշտոց բառարան․ Ո՞վ է հայր Օգոստինոս Սեքուլեան, Ե․Գ․Ասպարէզ․ Վախճանած Է Հայր Օգոստինոս Սեքուլեան - Յուլիս 21, 2014Վատիկանի արխիւ․Ոչ եւս է Հայր Օգոստինոս Վրդ. Սեքուլեան, 25-7-2014Ցուցակ հայերէն ձեռագրաց Մխիթարեան մատենադարանին ի Վիեննա, հեղինակ՝ Օգոստինոս Սեքուլեան, 1983

 Ծանօթագրութիւններ 

Ստորոգութիւն:19 Սեպտեմբերի ծնունդներ
Ստորոգութիւն:1921 ծնունդներ
Ստորոգութիւն:19 Յուլիսի մահեր
Ստորոգութիւն:2014 մահեր
Ստորոգութիւն:Հայ հոգեւորականեր
Ստորոգութիւն:20 Յուլիսի մահեր
Ստորոգութիւն:Հայ խմբագիրներ